Приет с Решение № 21.12от Протокол № 21/ 25.02.2021г. на Общински съвет - Аксаково

Приета с Решение № 21.13 от Протокол № 21/ 25.02.2021г. на Общински съвет - Аксаково

 **ДОКЛАД**

**на община Аксаково**

**за 2020 г.**

**за изпълнението**

**ОБЛАСТНА СТРАТЕГИЯ ЗА ИНТЕГРИРАНЕ НА РОМИТЕ (2012-2020)”**

**на област Варна**

# ОБЩА ИНФОРМАЦИЯ

Община Аксаково се намира в Североизточна България, област Варна. В състава й влизат 23 населени места с център гр.Аксаково. Общината граничи със седем общини: Варна, Белослав, Девня, Суворово, Вълчи дол, Добрич и Балчик. Има излаз на Черно море. Уникалното й разположение благоприятства икономическото, социалното и екологично развитие на Общината.**Население по етническа група в община Аксаково** *(Източник****:*** *НСИ, Преброяване 2011 г.)*

Преобладаващото население на Общината по етнически състав се е самоопределило като българско – 79%, следвано от лица от ромски произход – 13%, от турски произход – 2%. Относителният дял на лицата самоопределили се към етническите малцинства в община Аксаково е висок - 21%, като този процент на ниво област Варна е 13%, а на национално ниво – 15%.

В анализа на ситуацията в Областната стратегия за развитие на социалните услуги за област Варна, като най-голяма уязвима етническа общност в Областта е посочена ромската. Етническите малцинства са съсредоточени в малките населени места, което е предпоставка за социална изолация. Българските граждани от ромски произход и гражданите в уязвимо социално положение, живеещи в сходна на ромите ситуация, населяват предимно гр.Игнатиево, с.Изворско, с.Любен Каравелово, с.Въглен и с.Слънчево,които представляват 32% от населението на Общината. Според данни от последното преброяване 2011 г., 70% от населението в с.Любен Каравелово са роми, в с.Изворско 68%, в гр.Игнатиево е висок процента на етническите малцинства - 36%, като от тях 14% са роми.

В община Аксаково работят: един главен експерт по „Интеграция на малцинствата“ и един младежки медиатор.

***- гл .експерт „Интеграция на малцинствата“*** работи за успешното интегриране на малцинствата в обществото на базата на националните и европейски изисквания, с цел ефективното приобщаване на Общината към европейските структури; изготвя ежегодни общински планове и отчети за интегриране на българските граждани от ромски произход и други граждани в уязвимо социално положение, живеещи в сходна на ромите ситуация и участва в срещи, семинари, обучения и др. свързани с дейността;

***- дейността на младежкия медиатор*** е да идентифицира младежи от 16 г. до 29 г. на територията на Община Аксаково, които не работят, не учат и не са регистрирани в ДБТ. Събиране на информация и провеждане на срещи с тях, с цел проучване на поведението им на пазара на труда. Сътрудничество с представители на местната власт, училищата, работодатели и НПО. Групова и индивидуална работа с бенефициента на програмата, с цел предоставяне на съвети и помощ на безработните, които имат нужда от съдействие за търсене и намиране на работа, включване в обучения, помощ при изготвяне на CV, мотивационно писмо;

## **1.Общински план за интеграция на ромите**

За изпълнението на Национална стратегия на Република България за интегриране на ромите (2012-2020) от съществено значение е сътрудничеството на всички пряко ангажирани институции на национално, регионално и местно ниво с представители на неправителствени организации и на ромската общност. Политиката за интеграция на ромите в Община Аксаково е част от общонационалната политика за повишаване на качеството на живота на гражданите и за гарантиране на условия за равни възможности на всички и правото на пълноценно развитие на всеки, независимо от неговия социален произход, етническа или религиозна принадлежност, пол или други признаци. С Решение №53.11 от Протокол №053/12.02.2015г. на Общински съвет – Аксаково беше приета Общинска Стратегия за социално включване на етническите малцинства за периода 2015-2020 година и План за интегриране на български граждани от ромски произход и други граждани в уязвимо социално положение, живеещи в сходна на ромите ситуация за периода 2015-2017 и 2017-2020г.

## **МЕРКИ ОТ НПД, ЗАЛЕГНАЛИ В ОБЩИНСКИЯ ПЛАН ПО ПРИОРИТЕТИ**

1. ПРИОРИТЕТ ОБРАЗОВАНИЕ\*
2. ПРИОРИТЕТ ЗДРАВЕОПАЗВАНЕ\*
3. ПРИОРИТЕТ ЗАЕТОСТ\*
4. ПРИОРИТЕТ ЖИЛИЩНИ УСЛОВИЯ\*
5. ПРИОРИТЕТ ВЪРХОВЕНСТВО НА ЗАКОНА И НЕДИСКРИМИНАЦИЯ\*
6. ПРИОРИТЕТ КУЛТУРА И МЕДИИ

**ПРИОРИТЕТ ОБРАЗОВАНИЕ**

Образователната структура в Община Аксаково е много добре развита. На територията на Община Аксаково има 6 учебни и 6 детски заведения. Сградният фонд и материалната база на всички учебни и детски заведения е в много добро състояние.

Всички деца от ромски произходи други в уязвимо социално положение, живеещи в сходна на ромите ситуация, подлежащи на задължително обучение са обхванати и задържани в учебните и детски заведения, разположени на територията на общината.

През 2008г., тогава ОУ „Св. Св.Кирил и Методий” – гр.Игнатиево е обявено за средищно училище, а през 2009г. в списъка на средищните училища се включи и ОУ „Св.Климент Охридски” – с.Кичево. И двете училища разполагат с училищни автобуси, с които извозват ученици от близки населени места.

С цел по добрата интеграция на деца от ромски произходи други в уязвимо социално положение, живеещи в сходна на ромите ситуация съществено влияние оказва изучаването и използването на българския книжовен език в системата на предучилищното и училищното образование.

На децата и учениците се осигуряват условия за усвояване на българския книжовен език в институциите в системата на предучилищното и училищното образование. За усвояването на българския книжовен език от децата и учениците, за които българският език не е майчин, се създават допълнителни условия, в т.ч. и безплатно допълнително обучение по български език с цел подпомагане на образователното им приобщаване.

Усвояването на българския книжовен език се изразява в:

* Овладяване и прилагане на компетентностите, определени с държавния образователен стандарт за предучилищното образование по образователно направление български език и литература;
* Овладяване и прилагане на компетентностите по български език и литература, определени с държавния образователен стандарт за общообразователната подготовка като очаквани резултати от обучението в края на отделните етапи и степени;
* Овладяване и прилагане на компетентностите, определени с учебните програми по предмета български език и литература;
* Спазване на книжовните езикови норми в учебните часове по всички учебни предмети, в дейностите по различните образователни направления, в които обучението се осъществява на български език, както и в дейностите за осигуряване на общата подкрепа за личностно развитие;
* Спазване на книжовните езикови норми в процеса на общуване в системата на предучилищното и училищното образование от децата, учениците, учителите, директорите и другите педагогически специалисти и непедагогическия персонал.

СУ „Св. Св. Кирил и Методий“ – град Игнатиево осъществява професионално образование от 2009 г. по професии и специалности „Работник в заведенията за хранене и развлечения, специалност „Работник в производството на кулинарни изделия в заведенията за хранене и развлечения“ и професия „Готвач”, специалност „Производство на кулинарни изделия и напитки“.

От 2018/2019 учебна година в училището се запази специалност „Работник в производството на кулинарни изделия в заведенията за хранене и развлечения“.

СУ „ Св. Св. Кирил и Методий”, град Игнатиево има натрупан опит и създадена добра материална база за развитие на образование и обучение по предложените професии. Училището разполага с кухненски блок за учебни цели. Обучението на новосформираните класове и вече съществуващите, ще се осъществява паралелно. Училищното ръководство работи по проекти на ОПРЧР за провеждане на специализация в заведения за хранене в страни от Европейския съюз. Предвижданата допълнителна специализация има за цел да осигури качествени професионалисти, да изгради доверие у работодателите към подготовката в училището и осигури конкурентоспособност на пазара на труда.

Предвид близостта на населеното място до курортните комплекси, избраните професии и специалности са приложими и гарантират реализация на пазара на труда за успешно завършилите младежи и девойки. Специалността и професията усвоявани в СУ „Св. Св. Кирил и Методий” – град Игнатиево са приложими и са в съответствие с политиката на Община Аксаково, като център за развитие на бизнес и туризъм. Осъществяваното в населеното място обучение има и голям социален ефект, защото за голяма част от семействата издръжката за пътуване на децата им до училища до областния град Варна и в съседни населени места е непосилна.

От 2012 година училище ОУ „Св.Климент Охридски“ с.Изворско участва в дейности по проект „Всеки ученик ще бъде отличник“ към Център за междуетнически диалог и толерантност „Амалипе“. В рамките на проекта педагогическите специалисти от нашето училище участваха в обучение, свързано с представяне на практики за активизиране на учениците и стимулиране на ученическата активност. Предстоят избори за създаване на нов ученически парламент, като процедурата, изработена от ръководството на училището, ще бъде представена на ежегодната конференция, организирана от ЦМЕДТ „Амалипе“.

Повечето от учениците от Изворско, Любен Каравелово, Въглен и др., са с произход от малцинствени етнически групи. Задържането им в училище и интегрирането им е една основна за нас задачи, част от решението на която е професионалното образование.

За пътуващите от тези населени места общинска администрация осигурява безплатен транспорт до училището в гр.Аксаково, като това е възможност за получаване на образование и на децата от социално слаби семейства, каквито в по-голямата си част са семействата от селата.

Основно училище „Иван Вазов” с. Любен Каравелово е приемащо училище на ученици от селата Водица, Засмяно и Крумово. Организацията на учебния процес е целодневна. Там се обучават общо 199 ученици от подготвителна група до седми клас.

Преобладаващата част от учениците в Основно училище „Иван Вазов” са от социално слаби семейства от ромски произход, при които процента на отпадане от образователния процес след завършване на основно образование е значителен. Водещи причини за този негативен факт са социалните нагласи в семействата и ниската мотивация за придобиване на професия. Част от родителите мотивират нежелание да изпращат децата си в училище след VII клас със страх от промяна в поведението им в големия град и невъзможността да се справят с нарасналите разходи по издръжката им. Процесът на отпадане е свързан и с особеностите на етноса - слаба мотивация за учене и ранни бракове.

В края на 2020 година с решение на Общински съвет – Аксаково училището в с.Любен Каравелово се преобразува в обединено училище. Така ще се подобрят условията за равен достъп на учениците до качествено образование, успешно завършване на първи гимназиален етап на средно образование и придобиване на квалификация по част от професия, актуална за пазара на труда, с възможност за професионална реализация в сферата на услугите.

Обединеното училище дава възможност на учениците да завършат първи гимназиален етап в родното си място, което е важно за живеещите в малки селища и за тези, чиито семейства са финансово затруднени. В обединеното училище се осигурява професионална или профилирана подготовка. Чрез професионалната подготовка учениците придобиват І степен на професионална квалификация или квалификация по част от професия.

След обявяване на Основно училище „Иван Вазов” с. Любен Каравелово за Обединено училище „Иван Вазов” с. Любен Каравелово учениците завършили основно образование ще се обучават три години в:

**Професионално направление:** код 482 „Приложна информатика”;

**Професия :** код 482030 „Оператор на компютър” ;

**Специалност:** код 4820301 „Текстообработване”;

**Професионална квалификация:** първа степен;

**Форма на обучение:** дневна.

**ПРИОРИТЕТ ЗДРАВЕОПАЗВАНЕ**

Здравеопазването в Oбщината е осигурено от мрежа на доболнична помощ. В град Аксаково функционира „АМЦСМП- Аксаково“ ЕООД, който е единственото специализирано лечебно заведение на територията на община Аксаково. В условията на пазарна икономика и конкуренция от страна на модерно оборудваните лечебни заведения разположени в близкия областен град Варна, лечебното заведение успява не само да стои на пазара, но и да се развива. Доболничното обслужване се осъществява от 10 практики на общо практикуващи лекари в населените места - гр. Игнатиево, с.Изворско, с.Въглен и с.Любен Каравелово и 6 стоматологични практики и лекари - специалисти. В сградата на „АМЦСМП- Аксаково“ функционира Спешна помощ-Варна.

По данни от „АМЦСМП- Аксаково“ ЕООД през 2020 година са обхванати общо 55 бременни, самоопределили се като роми. От тях 25 бременни са обхванати до 3-ти лун.месец.

Проблем е навременното осигуряване на спешна здравна помощ в отдалечените села и тези без лекарски практики.Училищното и детско здравеопазване се обезпечава от 1 фелдшер и 11 медицински сестри, които обслужват здравните кабинети, разположени в учебните и детски заведения.

Във всички учебни заведения в общината редовно се провеждаха здравни беседи за СПИН, Хепатит В, опасността от тютюнопушенето, от употребата на наркотици и други.

**ПРИОРИТЕТ ЗАЕТОСТ**

Равнището на безработица за община Аксаково за 2020 г. е 5,3%, а за 2019 г. -3,0 %.По информация от Дирекция „Бюро по труда“ гр. Варна, общият брой безработни и безработни, към 31.12.2020г. е 421, от които 2 са се самоопределили като роми.

**ПРИОРИТЕТ ЖИЛИЩНИ УСЛОВИЯ**

По данни на НСИ от последното преброяване на населението и жилищния фонд от 2011 г., на национално равнище етническите българи разполагат средно с 23.2 кв.м. жилищна площ на едно лице, при ромите тя е едва 10.6 кв.м..

Лицата, които са български граждани от ромски произход и други граждани в уязвимо социално положение, живеещи в сходна на ромите ситуация в община Аксаково живеят предимно в следните населени места: гр.Игнатиево, с.Изворско, с.Любен Каравелово, с.Слънчево и с.Въглен. Те живеят в жилища, с необходимите добри битови и социални условия, за които плащат ежегодно местни данъци и такси.

На територията на общината няма гета с ромско население.

Във всички населени места в Общината главните улици са асфалтирани и има изградена улична мрежа. Всяка година по бюджета на Общината се осигуряват средства за реконструкция, ремонт и поддръжка на уличната и осветителна мрежа, както и за благоустрояването на централните части в населените места в Общината.

**ПРИОРИТЕТ КУЛТУРА И МЕДИИ**

Ролята на културата за социалното включване на етническите малцинства е важен инструмент за развитието на националната и местна културна политика. За насърчаването на културното многообразие, което поддържа и създава условия за съхраняване и развитие на културата на всички етнически групи поотделно и чрез създаването на атмосфера на взаимно уважение, толерантност, разбирателство и механизми за взаимно опознаване и обмен между културите. Културната интеграция на ромите е неделима част от цялостната социално- икономическа интеграция.

На територията на Община Аксаково функционират 21 читалища, които развиват богата културно-просветна, социална и образователна дейност. Към читалищата в гр.Игнатиево, с.Изворско, с.Любен Каравелово и с.Въглен има действащи танцови и певчески колективи,в които участват деца и възрастниот ромски произход и други граждани в уязвимо социално положение, живеещи в сходна на ромите ситуация. В тези читалища се развива и обогатява културния живот, чрез запазване на обичаите и традициите, характерни за съответното населено място.

През изминалата 2020г. всички културни мероприятия не се състояха поради обявената епидемиологична обстановка в страната заради COVID-19.

**ПРИОРИТЕТ ВЪРХОВЕНСТВО НА ЗАКОНА И НЕДИСКРИМИНАЦИЯ**

*Дискриминация* (от лат. discriminatio - „правене на разлика“) към или спрямо даден човек или група е третирането или възприемането му на базата на класа, категория, раса, етнос, религиозна принадлежност, сексуална ориентация или нещо друго вместо спрямо неговите лични качества.

Дискриминация има тогава, когато е налице официално или неофициално разделяне на хората в отделни групи по някакъв техен общ признак, при което им се дават или отнемат дадени права, задължения и възможности, според групата към която принадлежат.

Успешното прилагане на върховенството на закон е пряко определено от наличието на съответен капацитет в структурите, които са ангажирани с процеса – общински администрации, областна администрация, органи на МВР на областно равнище, комисии, съвети, структури на гражданското общество.

**ПРЕДСЕДАТЕЛ НА**

**ОБЩИНСКИ СЪВЕТ – АКСАКОВО: ………………….....**

 **/СВ. ДОБРЕВА/**